section_heading: Izvori za hrvatsku povijest u Kronici
paragraph_text: Bečka ilustrirana kronika je, između ostalog, i izvor informacija za hrvatsku povijest ranog srednjeg vijeka. Kronika pripovijeda o sukobu ugarskih kraljevića Gejze i Ladislava, sinova kralja Bele I. (1061. – 1063.) sa Salomonom, sinom kralja Andrije I., oko prava nasljedstva ugarskog prijestolja. Spor je bio razriješen 1064. godine, kada je Salomon (1063. – 1074.) bio okrunjen za ugarskog kralja u Pečuhu, prilikom čega su kraljevići Gejza i Ladislav dobili jednu trećinu kraljevstva na upravu. Istom prilikom, dogovoreno je da će dati Jelenu (Ilona), sestru kraljevića Gejze i Ladislava, za ženu hrvatskom banu Zvonimiru († 1089.) i da će mu potvrditi ustupljeni dio Slavonije, koji je nekoć ugarski kralj Stjepan I. (1000. – 1038.) dao kćerki hrvatskog kralja Krešimira III. (1000. – 1030.), kao zaručnici njegova sina Emerika. Dalje se navodi da se Zvonimir, "osiljen ovim rodbinstvom" "dokopao kraljevstva Hrvatske, a Ladislav i Gejza krune ugarske".Klaić, Nada, Izvori za hrvatsku povijest do 1526. godine, str. 65.